
Obligatorisk erhvervspraktik – Virksomhedens ansvar, herunder tilsyn
Følgende vejledning beskriver virksomhedens ansvar – herunder regler for tilsyn - ifm. obligatorisk erhvervspraktik.
Virksomheden skal dele oplysninger med skolen
Virksomheden skal - jf. praktikbekendtgørelsen § 6 - før praktikken påbegyndes give skolens leder kontaktoplysninger samt nødvendige oplysninger om sikkerhedsforskrifter i virksomheden, så skolelederen kan forberede eleverne på praktikken. 
Virksomhedens ansvar for instruktion og tilsyn
Virksomheden har det overordnede ansvar for oplæring, instruktion og tilsyn med elever i erhvervspraktik. Virksomhedens tilsyn og instruktion skal følge § 6 i bekendtgørelse om unges arbejde (Ungebekendtgørelsen). Dvs. at det er virksomhedens ansvar at informere eleven om forhold ift. sikkerhed og sundhed på arbejdspladsen, så eleven kan udføre arbejdet forsvarligt. Virksomhedens tilsyn indebærer, at eleven, når denne er i praktik, overses af en person over 18 år med indsigt i de arbejdsopgaver, eleven skal løse.
Virksomheden skal følge arbejdstilsynets vejledning om unges arbejde
Det er ifm. erhvervspraktikken virksomhedens ansvar at følge arbejdstilsynets vejledning for undervisningspligtige unges arbejde. Vejledningen beskriver, hvad undervisningspligtige unge må arbejde med, hvor længe de må arbejde – og hvad kravene er til, hvis man er arbejdsgiver for en ung.
To væsentlige hovedregler er, at:
· Børn under 13 år - som udgangspunkt - ikke må udføre arbejde for en arbejdsgiver – men de må gerne medvirke i en række former for kulturelle aktiviteter af erhvervsmæssig karakter, hvis man får tilladelse til det hos politiet.
· De 13-14-årige samt ældre unge, der stadig er omfattet af undervisningspligten, må udføre en række former for lettere arbejde for en arbejdsgiver.
Se vejledningen her: Undervisningspligtige unges arbejde - Arbejdstilsynet



